เงินบาทแข็งรับมาตรการคิวอียุโรป
ห่วงตลาดผันผวนแนะป้องกันเสี่ยงคาดสิ้นปียังอ่อน
5 ธ.ค. 2558

ห่วงตลาดผันผวนแนะป้องกันเสี่ยงคาดสิ้นปียังอ่อน
มาตรการคิวอียุโรปดันค่าเงินบาทให้แข็งค่าขึ้น ธปท.แนะเอกชนซื้อป้องกันความเสี่ยงค่าเงิน
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เปิดเผยว่า การที่ธนาคารกลางยุโรป (อีซีบี) ประกาศใช้มาตรการผ่อนคลายทางการเงิน หรือคิวอียุโรป ได้ทำให้ทิศทางนโยบายของยุโรปกับสหรัฐมีความแตกต่างกันชัดเจนขึ้น ซึ่งทำให้เงินสกุลในภูมิภาคเอเชียมีโอกาสที่จะผันผวนมากขึ้นในปีหน้าและเคลื่อนไหวได้ทั้งสองทิศทาง
ดังนั้น นักลงทุนและผู้ประกอบการที่เกี่ยวข้องกับการค้าระหว่างประเทศหรืออัตราแลกเปลี่ยน จึงควรให้ความสำคัญกับการบริหารความเสี่ยงด้านเงินตราต่างประเทศในการวางแผนธุรกิจสำหรับปีหน้า
ทั้งนี้ ค่าเงินบาทเมื่อวันที่ 4 ธ.ค. เปิดตลาดแข็งค่าตามเงินยูโร นำโดยเงินวอนเกาหลีใต้และเงินดอลลาร์ไต้หวัน ซึ่งในส่วนของเงินบาทเปิดตลาดแข็งค่าขึ้นมาอยู่ที่ระดับ 35.76 บาท/เหรียญสหรัฐ แข็งค่าขึ้นเล็กน้อยประมาณ 0.4% จากระดับที่ปิดตลาดเมื่อวันก่อนหน้า ส่วนเงินยูโรปรับแข็งค่าขึ้นทันทีจาก 1.0545 เหรียญสหรัฐ/ยูโร ไปแตะ 1.0687 เหรียญสหรัฐ/ยูโร และแข็งค่าต่อเนื่องไปแตะระดับสูงสุดที่ 1.0973 เหรียญสหรัฐ/ยูโร
นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย เปิดเผยว่า ประเมินการประชุมธนาคารกลางยุโรป (อีซีบี) จะยังไม่ตัดสินใจขยายมาตรการผ่อนคลายเชิงปริมาณ เพราะต้องการรอผลธนาคารกลางสหรัฐ (เฟด) ปรับขึ้นดอกเบี้ยก่อน ซึ่งหากเฟดปรับขึ้นดอกเบี้ยในกลางเดือนนี้จะส่งผลให้ค่าเงินยูโรอ่อนค่าลงโดยปริยาย แต่เชื่อว่าอีซีบีจะส่งสัญญาณไม่ทางใดก็ทางหนึ่งว่ายังคงมุ่งมั่นในการกระตุ้นเศรษฐกิจยูโรโซนต่อไป
อย่างไรก็ตาม คาดว่าค่าเงินบาทในสัปดาห์หน้าจะยังนิ่ง เพื่อรอตัวเลขการจ้างงานนอกภาคเกษตรของสหรัฐ ซึ่งจะเป็นสัญญาณชี้วัดถึงการตัดสินใจขึ้นดอกเบี้ยของสหรัฐ และค่าเงินบาทจะเคลื่อนไหวตอบรับข่าวในช่วงสัปดาห์หน้า ซึ่งคาดว่าจะผันผวนในเชิงอ่อนค่าลง ตามการคาดการณ์ของตลาดที่มองว่ามีโอกาสถึง 70% ที่เฟดจะขึ้นดอกเบี้ยในกลางเดือนนี้
นายกอบสิทธิ์ ยอมรับว่า ปีหน้าค่าเงินบาทจะผันผวนมากกว่าปีนี้ และทำให้ทางการดำเนินนโยบายการเงินที่ยากขึ้น เพราะมีหลายปัจจัยเข้ามากระทบ ทั้งการดำเนินนโยบายการเงินคนละทิศของประเทศยักษ์ใหญ่ การที่เงินหยวนเข้าตะกร้าทุนสำรองมีผลเดือน ต.ค. 2559 รวมไปถึงการเลือกตั้งสหรัฐด้วย แต่ที่ชัดเจนคือทุนต่างชาติจะเริ่มไหลออกไปสู่ประเทศพัฒนาแล้วอย่างต่อเนื่อง
“กสิกรไทยประมาณการค่าเงินบาทสิ้นปีนี้ไว้ที่ 36.75 บาท/เหรียญสหรัฐ และปีหน้า 38 บาท/เหรียญสหรัฐ โดยให้น้ำหนักความผันผวนบวกลบ 70 สตางค์ โดยเงินบาทอาจอ่อนไปได้ถึง 40 บาท/เหรียญสหรัฐ” นายกอบสิทธิ์ กล่าว